
VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ SAVIVALDYBĖS TERITORIJOJE IŠDAVIMĄ NUOSTATAI
 
I. BENDROSIOS NUOSTATOS
 

1. Vietinė rinkliava už leidimo įrengti išorinę reklamą savivaldybės teritorijoje išdavimą (toliau – vietinė rinkliava) – tai šiuose nuostatuose nustatyta privaloma įmoka į savivaldybės biudžetą.

2. Šie nuostatai nustato vietinės rinkliavos dydžius, jos mokėjimo ir grąžinimo tvarką, lengvatas, kontrolės tvarką.


3. Rinkliavos mokėtojai – asmenys, kuriems yra išduodamas leidimas įrengti išorinę reklamą savivaldybės teritorijoje (toliau – Leidimas), išskyrus Lietuvos banką.


4. Išorinė reklama savivaldybės teritorijoje įrengiama vadovaujantis Išorinės reklamos įrengimo taisyklėmis, patvirtintomis Lietuvos Respublikos ūkio ministro 2013 m. liepos 30 d. įsakymo Nr. 4-670 1 punktu.


5. Leidimas išduodamas Administracijos direktoriaus nustatyta tvarka.


6. Pagrindinės nuostatuose vartojamos sąvokos:


6.1. Išorinė reklama – reklama, kurios įvairios specialios (stendai, skydai, stulpai, vitrinos ir pan.) ir pritaikytos (pastatų sienos, stogai, laikinieji statiniai, transporto priemonės, oro balionai ir pan.) pateikimo priemonės yra ne patalpose.


6.2. Iškaba – ant (prie) reklaminės veiklos subjekto buveinės pastato arba reklaminės veiklos subjekto prekybos ar paslaugų teikimo vietos įrengiamas reklaminis įrenginys, ant kurio pateikiama informacija: reklaminės veiklos subjekto pavadinimas ir (arba) reklaminės veiklos subjekto prekybos ar paslaugų teikimo vietos pavadinimas (parduotuvė, viešbutis, kirpykla ir kt.), ir (arba) parduodamų prekių ar teikiamų paslaugų pavadinimas (avalynė, automobilių remontas ir kt.). Iškaba taip pat laikomas ant reklaminės veiklos subjekto buveinės arba prekybos ar paslaugų teikimo vietos pastato sienos, langų ar durų pateiktas reklaminės veiklos subjekto pavadinimas, jo prekybos ar paslaugų teikimo vietos arba parduodamų prekių ar teikiamų paslaugų pavadinimas.


Iškaboje taip pat gali būti nurodytas prekių ženklas, emblema, darbo laikas, reklaminės veiklos subjekto (fizinio asmens) vardas, pavardė.


6.3. Reklaminis įrenginys – speciali išorinės reklamos pateikimo priemonė (stendas, skydas, stulpas, vitrina ir pan.).


6.4. Kilnojamasis skydelis – reklaminis įrenginys, kurio plotas skiriamas nurodyti įmonės pavadinimą, darbo laiką, parduodamų produktų kainas, jų rūšis, priedus, standartus.


6.5. Išorinės reklamos plotas – reklamos įrenginio, skirto išorinei reklamai eksponuoti, plotas. Šis plotas apskaičiuojamas pagal stačiakampio plotą, kurio aukštis ir plotis matuojamas pagal labiausiai nutolusius įrenginio paviršiaus, skirto reklamai eksponuoti, taškus. Pritaikytos pateikimo 

priemonės išorinės reklamos plotas skaičiuojamas pagal stačiakampio plotą, kurio aukštis ir plotis matuojamas pagal labiausiai nutolusius eksponuojamos išorinės reklamos turinio taškus.

 

II. RINKLIAVOS DYDŽIAI
 


7. Savivaldybės teritorija pagal patrauklumą išorinei reklamai skirstoma į zonas:


7.1. I zona – teritorija nuo Vytauto g. (iš abiejų pusių) iki paplūdimio, paplūdimys nuo Birutės kalno iki Vanagupės g. (imtinai);


7.2. II zona – likusi miesto teritorija.


8. Vietinė rinkliava už Leidimo įrengti iškabą išdavimą nerenkama. Visoje savivaldybės teritorijoje vietinės rinkliavos dydis už Leidimo išdavimą (išskyrus kilnojamąjį skydelį) vieniems metams įrengiant 1 kv. m išorinės reklamos ploto yra 106 eurai. 


9. Visoje savivaldybės teritorijoje vietinės rinkliavos dydis už Leidimo išdavimą vieniems metams įrengiant kilnojamąjį skydelį:


9.1. kai įrengiama iki 1 kv. m ploto – 32 eurai; 


9.2. kai įrengiama virš 1 kv. m, bet ne daugiau kaip 2 kv. m išorinės reklamos ploto – 53 eurai.


10. Vietinės rinkliavos dydis koreguojamas atsižvelgiant į 7 punkte nustatytas zonas ir reklamos įrenginio dydį pagal šiuos koeficientus:


10.1. I zonos pataisos koeficientas – 2.


10.2. II zonos pataisos koeficientas – 1.

 
III. RINKLIAVOS APSKAIČIAVIMO TVARKA
 


11. Vietinės rinkliava apskaičiuojama ir sumokama prieš Leidimo išdavimą.


12. Vietinė rinkliava apskaičiuojama pagal formulę R= Rd xRplxPk :365xLd, kur:

R – apskaičiuota rinkliava, Rd – metinis vietinės rinkliavos dydis (Eur), Rpl – reklamos plotas (kv. m), Pk – pataisos koeficientas, 365 – dienų skaičius metuose, Ld – Leidimo galiojimo dienų skaičius.


13. Kai apskaičiuota vietinė rinkliava yra lygi arba didesnė kaip 10 eurų, ji apvalinama ir mokama eurais be centų. Kai apskaičiuota vietinė rinkliava yra ne didesnė kaip 10 eurų, ji mokama eurais su centais, vieno skaitmens po kablelio tikslumu.


14. Jeigu reklamai skleisti naudojamas daugiau negu vienas reklamos įrenginys ir tokiai reklamai išduodamas vienas Leidimas, išorinės reklamos plotas apskaičiuojamas sumuojant visų įrenginių plotą. 

 
IV. VIETINĖS RINKLIAVOS LENGVATOS
 


15. Dėl lengvatų taikymo kiekvienu konkrečiu atveju sprendžia Taryba.

 

V. VIETINĖS RINKLIAVOS GRĄŽINIMO ATVEJAI IR TVARKA
 


16. Sumokėta vietinė rinkliava ar jos dalis grąžinama, kai:


16.1. Leidimas neišduotas;


16.2. pasikeitus įstatymams ir kitiems teisės aktams, reglamentuojantiems išorinę reklamą, vietinės rinkliavos mokėtojas negali pasinaudoti išduoto Leidimo suteiktomis teisėmis;


16.3. sumokėta daugiau, nei apskaičiuota (permoka).

17. Vietinės rinkliavos permoka ar sumokėta vietinė rinkliava grąžinama tais pačiais kalendoriniais metais, kuriais ji sumokėta.


18. Panaikinus Leidimą už įstatymų ar kitų teisės aktų, reglamentuojančių išorinę reklamą, pažeidimus, sumokėta vietinė rinkliava negrąžinama.

 
VI. BAIGIAMOSIOS NUOSTATOS
 


19. Vietinė rinkliava įskaitoma į savivaldybės biudžetą.


20. Vietinės rinkliavos rinkimą kontroliuoja vietos mokesčio administratorius, Valstybės kontrolė ir savivaldybės kontrolierius. 

______________

 

